Document ID: /roh_data/filtered/fineweb-2-filterrobots_roh.jsonl.gz/44675

Davos las atgnas quatter paraids
I n'è betg pli dal tuttafatg il medem da serrar la porta davos sai per leger en tutta ruassaivladad in cudesch en las atgnas quatter paraids. D'ina impurtanza tant pli fundamentala èn istorgias che permettan da surpassar ils cunfins da l'atgna abitaziun e che mainan tras novas portas en locals zuppads u sin in terren nunenconuschent. Raquints, en ils quals la simultanitad da chaussas ch'èn presumptivamain incumpatiblas daventa natirala, u almain imaginabla, èn er ils set cudeschs che la giuria dals Premis svizzers da litteratura ha distinguì quest onn sco ovras spezialas. Ed uschia represchentan quests set texts la litteratura da quella cuntrada, en la quala nus vivain per casualitad: 154 cudeschs en bleras linguas, che Genviève Bridel, Matthias Lorenz, Thierry Raboud, Arno Renken, Elise Schmit, Niccolò Scaffai, Rico Valär, Prisca Wirz ed jau avain legì durant ils mais da la stad 2020.
Pertge che quai èn rapports e legendas da quels lieus, nua che nus n'essan mai stads, e na vegnin er mai ad arrivar, uschè ditg che nus na legiain betg quests texts; pertge che quai èn istorgias, transcrittas en linguas cun ina cumplexitad che na vegn betg chapida unicamain tras ina interpretaziun lexicala.
Sa sfunsar en quests texts na vul dir nagut auter che avrir portas, sfratgar en paraids e sa fultschar en questas figuras, en lur vitas, en lur chasas ed en lur vestgadira.
Talas metamorfosas avain nus d'engraziar ad ina litteratura che chapescha la lingua sco pussaivladad d'expressiun, però cunzunt er sco mument che furma l'identitad. Ad ina litteratura che sa tractar materias e tematicas e che chapescha sasezza sco moda da proceder, sco varianta e sco purschida per tadlar in l'auter.
Da tadlar in l'auter uschè ditg, fin ch'ins na dumonda betg pli in l'auter danunder ch'ins vegn, mabain tge vias ch'ins ha prendì avant ch'ins è s'inscuntrà; fin ch'ins na dumonda betg pli in l'auter tgi ch'ins è, mabain sch'ins vuless ir cuminaivlamain in tschancun tras quests spazis.
U fin ch'ins sa dumonda plain mirveglias ensemen cun Erica Pedretti a la fin da sia biografia «fremd genug», redigida en stivals da set miglias: Hai jau gist ditg nus, tar nus?
Tabea Steiner